Nuwe top polisieman van Gauteng glo aangeklaRiah Phiyega Foto: GCIS/SAPA Die nuwe polisiekommissaris van Gauteng, wat Saterdag aangestel is, staar glo kriminele klagtes in die gesig. Riah Phiyega, nasionale kommissaris van die polisie, het Saterdag die aanstelling aangekondig. “Lt.gen. Bethuel Zuma het 20 jaar ervaring as ‘n polisiebeampte,” het Phiyega gesê. “Hy het van ‘n konstabel na ‘n generaal-majoor gevorder.” Hy is glo nie ‘n verwant aan pres. Jacob Zuma nie. Intussen berig EWN dat Zuma glo kriminele klagte in die gesig staar. Hy is glo in September 2008 in Pietermaritzburg in hegtenis geneem op aanklag van dronkbestuur, dat hy ‘n padblokkade verontagsaam het en dat hy nie verkeersbeamptes wou toelaat om sy bloed te trek om die alkoholvlak te toets nie. Volgens EWN het hy vlugtig ná sy inhegtenisneming in die hof verskyn en sedertdien is die saak op verskeie geleenthede teruggetrek en weer ingestel. Phiyega het aan EWN gesê sy is eers oor dié saak ingelig nadat sy die aanstelling gemaak het. “Ek het sopas daarvan uitgevind. Hy het aangedui daar is so ‘n saak maar ek is nie seker oor die inhegtenisneming nie en ons sal binnekort kommentaar lewer oor die saak,” het Phiyega aan EWN gesê. Zuma sal lt.gen. Mzwandile Petros vervang wat Saterdag sy laaste dag as provinsiale kommissaris deurgebring het nadat hy sy aftrede aangekondig het. Phiyega het Petros bedank vir sy lojale diens aan die polisie. Sy sê hy sal nog ‘n jaar lank betrokke wees by die polisiediens. “Hy het aangedui dat hy ander belange wil nastreef, maar ek het hard probeer om seker te maak dat sy vaardighede nie verlore gaan vir die SAPD nie. Hy het goedhartig ingestem om tot die einde van die jaar aan te bly om op ‘n paar spesiale projekte te fokus.” Intussen is lt.gen. Sehlahle Fanie Masemola as die nuwe kommissaris vir Limpopo aangestel. Lt.gen. Simon Mpembe, die vorige kommissaris van Limpopo, is as die nuwe kommissaris vir Vrystaat aangestel. Phiyega het ook drie adjunk nasionale kommissarise aangestel.